CELEX: 32012D0712
Language: el
Date: 2012-11-19 00:00:00
Title: Απόφαση 2012/712/ΚΕΠΠΑ του Συμβουλίου, της 19ης Νοεμβρίου 2012 , σχετικά με τη διάσκεψη αναθεώρησης του 2013 της σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους (CWC)

20.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 321/68
            
         ΑΠΌΦΑΣΗ 2012/712/ΚΕΠΠΑ ΤΟΥ ΣΥΜΒΟΥΛΊΟΥ
   της 19ης Νοεμβρίου 2012
   σχετικά με τη διάσκεψη αναθεώρησης του 2013 της σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους (CWC)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29 και το άρθρο 31 παράγραφος 1,
   Εκτιμώντας τα ακόλουθα:
   
               (1)
            
            
               Στις 29 Απριλίου 1997, τέθηκε σε ισχύ η σύμβαση για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους (CWC). Η CWC αποσκοπεί στην εξάλειψη μιας ολόκληρης κατηγορίας όπλων μαζικής καταστροφής με την απαγόρευση της ανάπτυξης, της παραγωγής, της απόκτησης, της αποθήκευσης, της διατήρησης, της μεταφοράς ή της χρήσης χημικών όπλων.
            
         
               (2)
            
            
               Η Ευρωπαϊκή Ένωση θεωρεί ότι η CWC αποτελεί βασικό στοιχείο του πλαισίου μη διάδοσης όπλων και αφοπλισμού και μοναδικό μέσο για τον αφοπλισμό και τη μη διάδοση και η ακεραιότητα και η αυστηρή εφαρμογή του πρέπει να διασφαλίζονται πλήρως. Όλα τα κράτη μέλη της ΕΕ είναι κράτη μέρη της CWC.
            
         
               (3)
            
            
               Η Ένωση, εξάλλου, θεωρεί ότι η CWC έχει αποδειχθεί πολύ αποτελεσματικό μέσο καθότι έχει επιτευχθεί σχεδόν καθολική ένταξη και τα κράτη κάτοχοι χημικών όπλων έχουν ήδη καταστρέψει μεγάλο μέρος των αποθεμάτων τους. Την ίδια στιγμή, και ενώ η καταστροφή εξακολουθεί να αποτελεί προτεραιότητα για τον Οργανισμό για την Απαγόρευση των Χημικών Όπλων (ΟΑΧΟ) που συστάθηκε με την CWC, νέες προκλήσεις και απειλές παρουσιάζονται, στις οποίες ο ΟΑΧΟ θα πρέπει να προσαρμοστεί για να διατηρήσει και να προστατεύσει την ακεραιότητα της CWC.
            
         
               (4)
            
            
               Η Ένωση πιστεύει επίσης ότι η στενή εμπλοκή του ΟΑΧΟ με την κοινωνία των πολιτών σε τακτική βάση, και για την περίοδο μέχρι τη Διάσκεψη Αναθεώρησης και κατά τη διάρκειά της, είναι ευεργετική για το έργο του ΟΑΧΟ.
            
         
               (5)
            
            
               Στις 17 Νοεμβρίου 2003, το Συμβούλιο της Ευρωπαϊκής Ένωσης εξέδωσε την κοινή θέση 2003/805/ΚΕΠΠΑ για την καθολική ισχύ και επίρρωση των πολυμερών συμφωνιών στον τομέα της μη διάδοσης των όπλων μαζικής καταστροφής καθώς και των φορέων τους (1). Στην κοινή αυτή θέση περιλαμβάνεται η CWC ως μία από τις εν λόγω πολυμερείς συμφωνίες.
            
         
               (6)
            
            
               Στις 12 Δεκεμβρίου 2003, το Ευρωπαϊκό Συμβούλιο υιοθέτησε τη στρατηγική της ΕΕ κατά της διάδοσης όπλων μαζικής καταστροφής, η οποία επιβεβαιώνει την προσήλωση της Ένωσης στο σύστημα των πολυμερών συνθηκών και υπογραμμίζει, μεταξύ άλλων, τον κρίσιμο ρόλο της CWC και του ΟΑΧΟ για τη δημιουργία ενός κόσμου χωρίς χημικά όπλα.
            
         
               (7)
            
            
               Στις 28 Απριλίου 2004, το Συμβούλιο Ασφαλείας των Ηνωμένων Εθνών εξέδωσε ομόφωνα την απόφαση 1540 (2004), η οποία επαναβεβαιώνει ότι η διάδοση των όπλων μαζικής καταστροφής και των φορέων τους αποτελεί απειλή για την παγκόσμια ειρήνη και ασφάλεια. Στη συνέχεια, το Συμβούλιο Ασφαλείας εξέδωσε τις αποφάσεις 1673 (2006), 1810 (2008) και 1977 (2011) οι οποίες επανέλαβαν τους στόχους της απόφασης 1540 (2004) και εξέφρασαν το ενδιαφέρον του Συμβουλίου Ασφαλείας να εντείνει τις προσπάθειές του για να προωθήσει την πλήρη υλοποίηση της εν λόγω απόφασης. Η υλοποίηση της CWC και η υλοποίηση της απόφασης 1540 (2004) και των μεταγενέστερων σχετικών αποφάσεων ενισχύονται αμοιβαία.
            
         
               (8)
            
            
               Στις 22 Νοεμβρίου 2004, το Συμβούλιο της Ευρωπαϊκής Ένωσης υιοθέτησε την πρώτη κοινή δράση 2004/797/ΚΕΠΠΑ σχετικά με την υποστήριξη των δραστηριοτήτων του Οργανισμού για την απαγόρευση των χημικών όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (2). Την εν λόγω κοινή δράση ακολούθησε η κοινή δράση 2005/913/ΚΕΠΠΑ του Συμβουλίου (3), που υιοθετήθηκε στις 12 Δεκεμβρίου 2005, η κοινή δράση 2007/185/ΚΕΠΠΑ του Συμβουλίου (4), που υιοθετήθηκε στις 19 Μαρτίου 2007, η απόφαση 2009/569/ΚΕΠΠΑ του Συμβουλίου (5), που υιοθετήθηκε στις 27 Ιουλίου 2009 και η απόφαση 2012/166/ΚΕΠΠΑ του Συμβουλίου (6), που υιοθετήθηκε στις 23 Μαρτίου 2012.
            
         
               (9)
            
            
               Στις 8 Σεπτεμβρίου 2006, η Γενική Συνέλευση των ΗΕ ενέκρινε την Παγκόσμια Αντιτρομοκρατική Στρατηγική στην οποία τα κράτη μέλη των ΗΕ αποφάσισαν, μεταξύ άλλων, να εφαρμόσουν όλες τις αποφάσεις του Συμβουλίου Ασφαλείας των ΗΕ που αφορούν τη διεθνή τρομοκρατία και να συνεργαστούν πλήρως με τα αντιτρομοκρατικά επικουρικά όργανα του Συμβουλίου Ασφαλείας κατά την εκτέλεση των καθηκόντων τους. Η Στρατηγική ενθαρρύνει επίσης τον ΟΑΧΟ να συνεχίσει τις προσπάθειές του, στο πλαίσιο της εντολής του, βοηθώντας τα κράτη να οικοδομήσουν ικανότητες αποτροπής της πρόσβασης τρομοκρατών σε χημικές ουσίες, να διασφαλίσουν την ασφάλεια σε συναφείς εγκαταστάσεις και να ανταποκριθούν αποτελεσματικά σε περίπτωση επίθεσης με χρήση τέτοιων υλικών.
            
         
               (10)
            
            
               Στις 2 Δεκεμβρίου 2011, η Γενική Συνέλευση των ΗΕ εξέδωσε, με συναίνεση, ψήφισμα σχετικά με την εφαρμογή της CWC.
            
         
               (11)
            
            
               Ενόψει της προσεχούς Τρίτης Διάσκεψης Αναθεώρησης της CWC κατά το 2013 («Τρίτη Διάσκεψη Αναθεώρησης»), είναι σκόπιμο να καθορισθεί η προσέγγιση της Ένωσης η οποία θα καθοδηγεί τα κράτη μέλη της στην εν λόγω διάσκεψη,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Στόχος της Ευρωπαϊκής Ένωσης είναι η ενίσχυση της σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους (CWC), με βάση την πρόοδο που έχει επιτευχθεί μέχρι στιγμής στην καταστροφή δηλωμένων αποθεμάτων χημικών όπλων και την πρόληψη της επανεμφάνισής τους, μέσω, μεταξύ άλλων, ενίσχυσης του καθεστώτος επαλήθευσης της CWC, βελτίωσης της υλοποίησης σε εθνικό επίπεδο, καθώς και προσπαθειών για την επίτευξη καθολικότητας.
   2.   Η Ένωση αποσκοπεί να ενισχύσει την CWC επίσης προσαρμόζοντας την υλοποίηση της CWC υπό το φως του μεταβαλλόμενου περιβάλλοντος ασφαλείας και των εξελίξεων στον τομέα της επιστήμης και της τεχνολογίας και υπογραμμίζοντας ότι η Τρίτη Διάσκεψη Αναθεώρησης θα πρέπει να παρέχει πολιτική στήριξη και σαφή καθοδήγηση για τις εργασίες που θα αναληφθούν κατά την περίοδο μεταξύ συνόδων σχετικά με τις μελλοντικές προτεραιότητες του ΟΑΧΟ.
   3.   Προς επίτευξη του στόχου που καθορίζεται στο παρόν άρθρο, η Ένωση πρέπει να υποβάλει συγκεκριμένες προτάσεις στην Τρίτη Διάσκεψη Αναθεώρησης του 2013.
   Άρθρο 2
   Για τον στόχο που τίθεται στο άρθρο 1, η Ένωση:
   
               α)
            
            
               συμβάλλει στην πλήρη επανεξέταση της λειτουργίας τής BTWC κατά την Τρίτη Διάσκεψη Αναθεώρησης, λαμβάνοντας ιδίως υπόψη επιστημονικές και τεχνολογικές εξελίξεις, καθώς και στην οικοδόμηση σταθερών θεμελίων για την αντιμετώπιση των προκλήσεων που θα αντιμετωπίσει η CWC στο μέλλον·
            
         
               β)
            
            
               συμβάλλει στη διαμόρφωση συναίνεσης για την επιτυχή έκβαση της Τρίτης Διάσκεψης Αναθεώρησης και προωθεί, μεταξύ άλλων, τα ακόλουθα ουσιώδη θέματα:
               
                           i)
                        
                        
                           να διακηρυχθεί εκ νέου ο καθολικός χαρακτήρας της απαγόρευσης των χημικών όπλων, όπως καθορίζεται στο «κριτήριο γενικής χρήσης», και για τον σκοπό αυτό επιδιώκει:
                           
                                       —
                                    
                                    
                                       να επαναβεβαιωθεί η θέση ότι οι απαγορεύσεις της CWC ισχύουν για κάθε τοξική χημική ουσία, εκτός από τις περιπτώσεις όπου η χημική αυτή ουσία προορίζεται για κάποιο σκοπό που δεν απαγορεύεται από την παράγραφο 9 του άρθρου II και εφόσον οι τύποι και οι ποσότητες συνάδουν προς αυτόν τον σκοπό, και έτσι λαμβάνονται υπόψη οι εξελίξεις της επιστήμης και της τεχνολογίας μετά την Πρώτη Διάσκεψη Αναθεώρησης του 2008,
                                    
                                 
                                       —
                                    
                                    
                                       να υπογραμμισθεί η υποχρέωση των κρατών μερών να εντάξουν το κριτήριο γενικής χρήσης στην εθνική εκτελεστική νομοθεσία και στη διοικητική πρακτική επιβολής της εφαρμογής της·
                                    
                                 
                     
                           ii)
                        
                        
                           να τονισθεί η πλήρης και έγκαιρη εφαρμογή όλων των υποχρεώσεων δήλωσης βάσει του άρθρου ΙΙΙ από τα κράτη μέρη, ιδίως σχετικά με χημικά όπλα, και επίσης σχετικά με ουσίες για τον έλεγχο ταραχών·
                        
                     
                           iii)
                        
                        
                           η Τεχνική Γραμματεία της CWC («Τεχνική Γραμματεία») να αναπτύξει και να εφαρμόσει στοχοθετημένες, κατάλληλες προσεγγίσεις για την επίτευξη της καθολικότητας του CWC, σε στενή συνεργασία τον συντονισμό και με τα κράτη μέρη, ενόψει και του γεγονότος ότι τουλάχιστον ένα κράτος μη μέρος στην CWC, η Συρία, παραδέχθηκε τον Ιούλιο του 2012 ότι διαθέτει χημικά όπλα·
                        
                     
                           iv)
                        
                        
                           να επαναβεβαιωθεί η υποχρέωση των κρατών που διαθέτουν χημικά όπλα να τα καταστρέψουν, και να αναγνωρισθούν τα μέχρι τώρα επιτεύγματα κατά την εξάλειψη των χημικών όπλων, με τους εξής τρόπους:
                           
                                       —
                                    
                                    
                                       να εκφρασθεί ικανοποίηση για τις προσπάθειες που ανέλαβαν τα κράτη κάτοχοι και την πρόοδο που σημείωσαν για να καταστρέψουν τα δηλωμένα τους αποθέματα, και να αναδειχθεί το γεγονός ότι έχουμε μπει σε μια πορεία προς έναν κόσμο ελεύθερο από χημικά όπλα,
                                    
                                 
                                       —
                                    
                                    
                                       να αναγνωρισθεί η επιτυχής αντιμετώπιση του ζητήματος της τελικής παράτασης των προθεσμιών για την καταστροφή των χημικών όπλων από τα κράτη κατόχους,
                                    
                                 
                                       —
                                    
                                    
                                       να κληθούν τα κράτη που διαθέτουν χημικά όπλα να ολοκληρώσουν την καταστροφή των αποθεμάτων τους το συντομότερο δυνατόν σύμφωνα με την CWC και το Παράρτημα Επαλήθευσής της, καθώς και την απόφαση της Δέκατης Έκτης Συνόδου της Διάσκεψης των κρατών μερών για το ζήτημα της τελικής παράτασης των προθεσμιών για την καταστροφή των υπόλοιπων αποθεμάτων,
                                    
                                 
                                       —
                                    
                                    
                                       να επαναληφθεί η σημασία της συστηματικής επαλήθευσης της καταστροφής από την Τεχνική Γραμματεία, όπως ορίζει η CWC και το Παράρτημα Επαλήθευσής της,
                                    
                                 
                                       —
                                    
                                    
                                       να τονισθεί ότι η εμπειρογνωμοσύνη και η ικανότητα ενασχόλησης με χημικά όπλα, καθώς και με παλαιά και εγκαταλειμμένα χημικά όπλα, πρέπει να διατηρηθούν, αλλά ο ΟΑΧΟ πρέπει επίσης να συνεχίσει την προσαρμογή του στο νέο περιβάλλον ασφάλειας·
                                    
                                 
                     
                           v)
                        
                        
                           να ενισχυθεί το σύστημα επαλήθευσης όσον αφορά δραστηριότητες που δεν απαγορεύονται από την CWC, με σκοπό να ενισχυθεί η πρόληψη της επανεμφάνισης χημικών όπλων, με τους εξής τρόπους:
                           
                                       —
                                    
                                    
                                       να τονισθεί η υποχρέωση όλων των κρατών μερών να υποβάλουν ενδεδειγμένες και έγκαιρες δηλώσεις βάσει του άρθρου VI,
                                    
                                 
                                       —
                                    
                                    
                                       να διενεργηθεί ικανός αριθμός επιθεωρήσεων βάσει του άρθρου VI με τη δέουσα γεωγραφική κάλυψη και συχνότητα, σύμφωνα με τις συμφωνημένες κατευθυντήριες γραμμές,
                                    
                                 
                                       —
                                    
                                    
                                       να αυξηθεί η κρισιμότητα των επιθεωρήσεων βάσει του άρθρου VI για το αντικείμενο και τον σκοπό της CWC και να επιλέγονται αποτελεσματικά οι τοποθεσίες, μεταξύ άλλων μέσω της αξιολόγησης των αποτελεσμάτων της ενδιάμεσης μεθοδολογίας επιλογής τοποθεσιών των Εγκαταστάσεων Παραγωγής Άλλων Χημικών Ουσιών,
                                    
                                 
                                       —
                                    
                                    
                                       να βελτιωθεί η βάση πληροφοριών για την επαλήθευση από τη βιομηχανία μέσω, μεταξύ άλλων, ενθάρρυνσης προς την Τεχνική Γραμματεία να χρησιμοποιεί ήδη διαθέσιμες πληροφορίες, περιλαμβανομένων των πληροφοριών που υποβάλλουν εθελοντικά τα κράτη μέρη και των πληροφοριών από τις προηγούμενες εκθέσεις επιθεωρήσεων, καθώς και κατάλληλων δημόσια διαθέσιμων πληροφοριών,
                                    
                                 
                                       —
                                    
                                    
                                       να τονισθεί ότι οι πίνακες χημικών ουσιών («πίνακες») της CWC σχεδιάστηκαν αρχικά για την εφαρμογή διαφορετικών μέτρων επαλήθευσης,
                                    
                                 
                                       —
                                    
                                    
                                       να καταβληθεί προσπάθεια να διατηρηθεί η συνάφεια των πινάκων υπό το φως των εξελίξεων στην επιστήμη και την τεχνολογία και, προς τούτο, να εξετασθεί μεταξύ άλλων αν είναι σκόπιμη η αναθεώρηση των πινάκων σε τακτά χρονικά διαστήματα μεταξύ των διασκέψεων αναθεώρησης,
                                    
                                 
                                       —
                                    
                                    
                                       να προωθηθεί περαιτέρω η επικοινωνία και η διάδραση με τη χημική βιομηχανία και να στηριχθούν οι προσπάθειες της Τεχνικής Γραμματείας σε αυτή την κατεύθυνση,
                                    
                                 
                                       —
                                    
                                    
                                       να εξεταστεί το ενδεχόμενο πρόσθετων μέτρων ποιότητας και αποτελεσματικότητας για τη διαδικασία επιθεώρησης, όπως κατάλληλες αυξήσεις της ευελιξίας και του εξορθολογισμού της διεξαγωγής επιθεωρήσεων,
                                    
                                 
                                       —
                                    
                                    
                                       να εξασφαλισθεί η ικανότητα της Τεχνικής Γραμματείας για ουσιαστική δειγματοληψία και ανάλυση κατά τις επιθεωρήσεις από τη βιομηχανία·
                                    
                                 
                     
                           vi)
                        
                        
                           να βελτιώνονται συνεχώς τα εθνικά μέτρα υλοποίησης και να υπενθυμιστεί ότι η πλήρης συμμόρφωση προς το άρθρο VII συνιστά παράγοντα ζωτικής σημασίας για την παρούσα και τη μελλοντική αποτελεσματικότητα του συστήματος της CWC, μεταξύ άλλων με το:
                           
                                       —
                                    
                                    
                                       να υιοθετηθεί στοχοθετημένη και ειδικά διαμορφωμένη προσέγγιση για την ενθάρρυνση και στήριξη των κρατών μερών που δεν έχουν ακόμη υλοποιήσει επαρκώς την CWC,
                                    
                                 
                                       —
                                    
                                    
                                       να προσφερθεί βοήθεια στα κράτη μέρη που τη χρειάζονται, όπως δείχνουν τα παραδείγματα των κοινών δράσεων αποφάσεων που έχει εκδώσει το Συμβούλιο της Ευρωπαϊκής Ένωσης υπέρ των δραστηριοτήτων τού ΟΑΧΟ,
                                    
                                 
                                       —
                                    
                                    
                                       να ενισχυθούν οι εθνικοί έλεγχοι των εξαγωγών που απαιτούνται για να αποτραπεί η απόκτηση χημικών όπλων και να βελτιωθεί η ικανότητα του ΟΑΧΟ να παρέχει βοήθεια για την καθιέρωση εθνικών μηχανισμών για έλεγχο των διεθνών μεταβιβάσεων,
                                    
                                 
                                       —
                                    
                                    
                                       να εφαρμοσθούν τα κατάλληλα μέτρα για να ενισχυθεί η χημική ασφάλεια και προστασία,
                                    
                                 
                                       —
                                    
                                    
                                       να ερευνηθούν οι πιθανές συμπράξεις μεταξύ του ΟΑΧΟ και άλλων συναφών διεθνών οργανισμών όσον αφορά την υποστήριξη εφαρμογής και τη δημιουργία υποδομής·
                                    
                                 
                     
                           vii)
                        
                        
                           να υλοποιήσουμε τις διατάξεις της CWC περί διαβουλεύσεων, συνεργασίας και διαπίστωσης γεγονότων, ιδίως τον μηχανισμό αιφνιδιαστικών ελέγχων, ο οποίος παραμένει βιώσιμο και εύχρηστο εργαλείο του συστήματος ελέγχου του ΟΑΧΟ, τονίζοντας το νόμιμο δικαίωμα των κρατών μερών να ζητούν αιφνιδιαστικό έλεγχο χωρίς προηγούμενη διαβούλευση και ενθαρρύνοντας τη χρήση του μηχανισμού όπου απαιτείται για την αποσαφήνιση και την επίλυση τυχόν ζητημάτων σχετικά με ενδεχόμενη μη συμμόρφωση προς την CWC. Να υπογραμμισθεί συναφώς ότι είναι σημαντικό η Τεχνική Γραμματεία να διατηρήσει και να αναπτύξει περαιτέρω τις πραγματικές τεχνικές δυνατότητες, την εμπειρογνωμοσύνη και την αναγκαία ετοιμότητα διεξαγωγής αιφνιδιαστικών ελέγχων, καθώς ότι τα κράτη μέρη υποχρεούνται να είναι συνεχώς έτοιμα και ικανά να δεχθούν αιφνιδιαστικούς ελέγχους·
                        
                     
                           viii)
                        
                        
                           να εξακολουθήσει η υποστήριξη για δραστηριότητες του ΟΑΧΟ σχετικών με τη συνδρομή και προστασία, ιδίως να διατηρηθούν οι ικανότητες και η εμπειρογνωμοσύνη του ΟΑΧΟ και να ενισχυθεί η ικανότητα της Τεχνικής Γραμματείας και των κρατών μερών να αποτρέπουν, να ανταποκρίνονται και να αμβλύνουν την κακή χρήση ή τις επιθέσεις που περιλαμβάνουν τοξικές χημικές ουσίες, με τους εξής τρόπους:
                           
                                       —
                                    
                                    
                                       να ενθαρρυνθούν όλα τα κράτη μέρη να υποβάλλουν ενδεδειγμένες και έγκαιρες δηλώσεις βάσει του άρθρου Χ όπως απαιτεί η CWC και να ενθαρρυνθούν όλα τα κράτη μέρη να αυξήσουν τις προσφορές βοήθειας,
                                    
                                 
                                       —
                                    
                                    
                                       να τονισθεί ότι είναι σημαντικό η Τεχνική Γραμματεία να κρατήσει τις τεχνικές δυνατότητες και την εμπειρογνωμοσύνη της, καθώς και να διατηρήσει και να αναπτύξει περαιτέρω την αναγκαία ετοιμότητα να διεξάγει έρευνες για καταγγελίες χρήσης,
                                    
                                 
                                       —
                                    
                                    
                                       να υπογραμμισθεί ότι είναι σημαντικό να συνεχίσει η στήριξη του ΟΑΧΟ προς εθνικά προγράμματα προστασίας και να βελτιωθούν οι ικανότητες του ΟΑΧΟ να μεσολαβεί σε προσφορές τεχνογνωσίας και βοήθειας,
                                    
                                 
                                       —
                                    
                                    
                                       να ενθαρρυνθεί ο ΟΑΧΟ να βοηθά κράτη στη δημιουργία υποδομής για την πρόληψη και τον περιορισμό τρομοκρατικών επιθέσεων με χημικά όπλα, μεταξύ άλλων μέσω συμβουλών για την ενίσχυση της χημικής ασφάλειας και προστασίας,
                                    
                                 
                                       —
                                    
                                    
                                       να τονισθεί η σημασία αυξημένης συνεργασίας με περιφερειακούς και υποπεριφερειακούς οργανισμούς, μεταξύ άλλων με τη συμμετοχή σε διεθνείς προσπάθειες για ίδρυση περιφερειακών κέντρων αριστείας για βοήθεια και προστασία, και την εξέταση του ενδεχομένου να συνδυασθεί αυτό με τις προσπάθειες βάσει των άρθρων VII και ΧΙ, σύμφωνα με την απόφαση περί άρθρου ΧΙ που έλαβε η Δέκατη Έκτη Σύνοδος της Διάσκεψης των Κρατών Μερών,
                                    
                                 
                                       —
                                    
                                    
                                       να εξετασθούν τρόποι για την αύξηση της ικανότητας του ΟΑΧΟ να αντιμετωπίζει συγκρουσιακές και μετα-συγκρουσιακές καταστάσεις στις οποίες εμπλέκονται χημικά όπλα,
                                    
                                 
                                       —
                                    
                                    
                                       να ζητηθεί από την Τεχνική Γραμματεία να ενισχύσει τη συνεργασία της με άλλους συναφείς διεθνείς οργανισμούς για επείγουσα απάντηση στη χρήση ή την απειλή χρήσης χημικών όπλων, μεταξύ άλλων σε συγκρουσιακές και μετα-συγκρουσιακές καταστάσεις και, ειδικά όσον αφορά τη συνεργασία με τα ΗΕ, σε σχέση με τη διερεύνηση πιθανής χρήσης χημικών όπλων·
                                    
                                 
                     
                           ix)
                        
                        
                           να ενθαρρυνθεί η διεθνής συνεργασία σύμφωνα με την CWC, με τους εξής τρόπους:
                           
                                       —
                                    
                                    
                                       να χαιρετίσουμε συγκεκριμένες και πρακτικές προτάσεις που λαμβάνουν υπόψη τις υπάρχουσες πρωτοβουλίες, όπως δείχνουν τα παραδείγματα των κοινών δράσεων και αποφάσεων που έχει εκδώσει το Συμβούλιο της Ευρωπαϊκής Ένωσης και των αποφάσεων του Συμβουλίου, ιδιαίτερα προτάσεις για ζητήματα όπως η χημική ασφάλεια και προστασία και η διαχείριση χημικών ουσιών, σύμφωνα με την απόφαση περί άρθρου ΧΙ που έλαβε η Δέκατη Έκτη Σύνοδος της Διάσκεψης των Κρατών Μερών,
                                    
                                 
                                       —
                                    
                                    
                                       να ενθαρρυνθεί η Τεχνική Γραμματεία να βοηθήσει τα κράτη μέρη να υλοποιήσουν τις εθνικές τους υποχρεώσεις μέσω ειδικά διαμορφωμένης και βιώσιμης τεχνικής βοήθειας, προκειμένου να διευκολυνθεί η ενισχυμένη διεθνής συνεργασία στον τομέα της χημείας,
                                    
                                 
                                       —
                                    
                                    
                                       να ενθαρρυνθεί η Τεχνική Γραμματεία να δουλέψει σε συνεργασία με άλλους οργανισμούς και να αξιολογήσει τα προγράμματά της ώστε να εξασφαλιστεί ότι έχουν την επιθυμητή επίδραση και ότι οι πόροι μεγεθύνονται·
                                    
                                 
                     
                           x)
                        
                        
                           να ενισχυθεί η συμβολή του ΟΑΧΟ στις παγκόσμιες αντι-τρομοκρατικές προσπάθειες, με τους εξής τρόπους:
                           
                                       —
                                    
                                    
                                       συνέχιση και εντατικοποίηση των εργασιών στην ομάδα ανοιχτής σύνθεσης του ΟΑΧΟ για την τρομοκρατία,
                                    
                                 
                                       —
                                    
                                    
                                       έμφαση στη συμμόρφωση προς τις υποχρεώσεις που απορρέουν από την απόφαση 1540 (2004) καθώς και από τις άλλες συναφείς αποφάσεις του Συμβουλίου Ασφαλείας των ΗΕ, ιδίως για να ζητηθεί πρακτική συνεργασία μεταξύ του ΟΑΧΟ και συναφών οργανισμών με στόχο την εξάλειψη του κινδύνου απόκτησης ή χρήσης χημικών όπλων για τρομοκρατικούς σκοπούς, περιλαμβανομένης της ενδεχόμενης πρόσβασης τρομοκρατών σε υλικά, εξοπλισμό και γνώσεις που θα μπορούσαν να χρησιμοποιηθούν για την ανάπτυξη και παραγωγή χημικών όπλων,
                                    
                                 
                                       —
                                    
                                    
                                       υπογράμμιση της ανάγκης να εργαστούμε για την ενίσχυση της παγκόσμιας χημικής ασφάλειας και προστασίας και του εθνικού ελέγχου των διεθνών μεταφορών, περιλαμβανομένης της βοήθειας προς τα κράτη μέρη με την εφαρμογή πρακτικών και στοχοθετημένων μέτρων, που θα μπορούσαν συγχρόνως να συμβάλουν στην ενίσχυση της συνεργασίας όσον αφορά τις ειρηνικές χρήσεις της χημείας και της βοήθειας και προστασίας.
                                    
                                 
                     
         Άρθρο 3
   Η δράση της Ένωσης για τους σκοπούς του άρθρου 2 περιλαμβάνει:
   
               α)
            
            
               όπου ενδείκνυται, διαβήματα με σκοπό:
               
                           i)
                        
                        
                           την προώθηση της καθολικής προσχώρησης στην CWC·
                        
                     
                           ii)
                        
                        
                           την προώθηση της ουσιαστικής εθνικής εφαρμογής της CWC από τα κράτη μέρη·
                        
                     
                           iii)
                        
                        
                           την ενθάρρυνση των κρατών μερών να υποστηρίξουν και να συμμετάσχουν σε ουσιαστική και πλήρη αναθεώρηση της CWC και, με αυτό τον τρόπο, να επαναλάβουν την προσήλωσή τους στον θεμελιώδη αυτό διεθνή κανόνα κατά των χημικών όπλων·
                        
                     
                           iv)
                        
                        
                           την προώθηση των προτάσεων στο άρθρο 2 που αποσκοπούν στην περαιτέρω ενίσχυση της CWC·
                        
                     
         
               β)
            
            
               δηλώσεις και έγγραφα εργασίας κατά την προετοιμασία, και κατά τη διάρκεια, της Τρίτης Διάσκεψης Αναθεώρησης, προς αξιολόγηση εκ μέρους των κρατών μερών.
            
         Άρθρο 4
   Η παρούσα απόφαση αρχίζει να ισχύει την ημέρα της έκδοσής της.
   
      Βρυξέλλες, 19 Νοεμβρίου 2012.
      
         
            Για το Συμβούλιο
         
         
            Η Πρόεδρος
         
         C. ASHTON
      
   
   
      (1)  EE L 302 της 20.11.2003, σ. 34.
   
      (2)  EE L 349 της 25.11.2004, σ. 63.
   
      (3)  EE L 331 της 17.12.2005, σ. 34.
   
      (4)  EE L 85 της 27.3.2007, σ. 10
   
   
      (5)  EE L 197 της 29.7.2009, σ. 96.
   
      (6)  EE L 87 της 24.3.2012, σ. 49.